ইসহাক বেগ মসজিদ

ইসহাক বেগ মসজিদ, যা শারিণা মসজিদ (আলাজা মসজিদ) নামেও পরিচিত, উত্তর মেসিডোনিয়ার স্কোপিয়ে শহরে অবস্থিত একটি মসজিদ। এটি ওল্ড স্কোপিয়ে বাজারের কাছেই বিট-বাজারের পাশেই অবস্থিত। ১৪৩৮ সালে স্কোপিয়ের দ্বিতীয় উসমানীয় গভর্নর ইসহাক বেগের নির্দেশে এটি নির্মিত হয়েছিল। ইতিহাসের বিভিন্ন সময়ে মসজিদটি ব্যাপক ক্ষতিগ্রস্ত হয়েছে এবং কয়েকবার এটি সংস্কার ও পুনর্নির্মাণ করা হয়েছে। মসজিদ চত্বরে একটি তুরবে (মাকবারা), মাদ্রাসা, ইমারেত (লঙ্গরখানা) ও থাকার ঘর রয়েছে। এখানে ইসহাক বেগ ১৪৪৫ সালে ইউরোপের প্রথম দিকের অন্যতম প্রধান ইসলামি লাইব্রেরি স্থাপন করেছিলেন। নামকরণ মসজিদটি এর প্রতিষ্ঠাতা ও উসমানীয় গভর্নর, সৈনিক ও স্কোপিয়ের সানজাকবেগ ইসহাক বেগের নামানুসারে নামকরণ করা হয়েছে। এর সামনের দিকের দেয়ালে রঙিন সিরামিক টাইলসের অলঙ্করণ থাকায় এটি শারিণা মসজিদ (রঙিন মসজিদ) নামেও পরিচিত। ইতিহাস সংরক্ষিত তথ্য অনুযায়ী, সুলতান মুরাদ মসজিদের দুই বছর পর ১৪৩৮ সালে স্কোপিয়ের দ্বিতীয় উসমানীয় গভর্নর ইসহাক বেগ এটি নির্মাণ করেন। প্রাথমিকভাবে এটি একটি পান্থশালা হিসেবে নির্মিত হয়েছিল। মসজিদের শিলালিপি থেকে জানা যায় যে, ১৫১৯ সালে ইসহাক বেগের নাতি মেহমেদের নির্দেশে মসজিদে দুটি উইং বা পার্শ্বভাগ যুক্ত করে এর আয়তন বাড়ানো হয়। ১৬৮৯ সালের বিধ্বংসী অগ্নিকাণ্ডে ভবনটির ব্যাপক ক্ষতি হয় এবং এর সামনের দেয়ালের রঙিন সিরামিক টাইলসগুলো সম্পূর্ণ নষ্ট হয়ে যায়। ১৯৬৩ সালের স্কোপিয়ে ভূমিকম্পেও মসজিদটি ক্ষতিগ্রস্ত হয় এবং ১৯৭২ সালে নতুন সিরামিক টাইলস বসিয়ে এর সংস্কার কাজ সম্পন্ন করা হয়। স্থাপত্য মসজিদের স্থাপত্যশৈলী সাধারণ হলেও এর প্রবেশদ্বারে প্রাচ্য নকশার খোদাই করা অলঙ্করণ রয়েছে। মসজিদের আদি নকশা সম্পর্কে স্পষ্ট কিছু জানা যায় না, তবে ধারণা করা হয় যে এর আগে তিনটি ছিদ্রযুক্ত একটি গম্বুজ ছিল। মসজিদের উত্তর পাশে পাঁচটি খিলান রয়েছে এবং মধ্যভাগটি একটি বড় গম্বুজ দ্বারা ঢাকা। বারান্দার পার্শ্ববর্তী অংশগুলোর উপরে ছোট ছোট গম্বুজ রয়েছে। মসজিদের অন্যান্য অংশ ও বারান্দা অর্ধ-সিলিন্ডার আকৃতির খিলান দ্বারা আবৃত। বারান্দাটি চারপাশ থেকে দেয়াল দিয়ে ঘেরা এবং এর খিলানগুলো চারকোণা পাথরের স্তম্ভের ওপর দাঁড়িয়ে আছে। বারান্দার দেয়ালের ভেতরে সিঁড়ি রয়েছে, যার একটি মিনারে এবং অন্যটি মসজিদের ছাদে চলে গেছে। বারান্দার ভেতরের অংশটি সূক্ষ্ম কারুকার্য ও একটি মিহরাব দিয়ে সজ্জিত। মসজিদের মধ্যখানের খিলানে এক সময় প্রচুর কারুকার্য ছিল, যার কিছু অংশ এখনো টিকে আছে। মসজিদটি নরম পাথর দিয়ে নির্মিত হয়েছে।মসজিদের অভ্যন্তরীণ অংশ বিভিন্ন রঙিন নকশা এবং দেয়ালে সিরামিক টাইলস দিয়ে সাজানো। মূল প্রবেশপথের ডানপাশে ৩০ মিটার উঁচু একটি মিনার রয়েছে। পুরো ভবনটি সুনিপুণভাবে তৈরি পাথরের ব্লক এবং ফলক দিয়ে অলঙ্কৃত। মসজিদ প্রাঙ্গণে একটি অজুখানা বা শাদরভান রয়েছে। মসজিদ ও তুরবের মাঝখানে একটি কবরস্থান ছিল, যেখানে এখনও ১৬ ও ১৯ শতকের বেশ কিছু কবর রয়েছে যা শহরের ইতিহাসের জন্য অত্যন্ত গুরুত্বপূর্ণ। অতীতে এখানে অনেক তুরবে, মাদ্রাসা ও লঙ্গরখানা ছিল। ইসহাক বেগ এখানেই ইউরোপের অন্যতম প্রথম ইসলামি গ্রন্থাগারটি প্রতিষ্ঠা করেছিলেন।মসজিদের ভেতরের তুরবেটি ষড়ভুজাকার এবং এটি উন্নতমানের পাথর দিয়ে তৈরি, যার ভেতরের অংশ নীল ও সবুজ রঙে অলঙ্কৃত। এখানকার মাদ্রাসায় দশটি কক্ষ ছিল যেখানে বিখ্যাত তুর্কি কবি ইসহাক চেলেবি পড়াশোনা করতেন। এখানে ধর্মীয় শিক্ষার পাশাপাশি ইসলামি আইন, প্রাচ্য ভাষা, দর্শন ও গণিত পড়ানো হতো। গ্যালারি টীকা তথ্যসূত্র আরও পড়ুন Pavlov, Zoran; Petkova, Radmila (২০০৮)। Ottoman Monuments (পিডিএফ)। Skopje: Macedonian Cultural Heritage, Ministry of Culture of the Republic of Macedonia। পৃ. ৭২। ৪ মার্চ ২০১৬ তারিখে মূল থেকে (পিডিএফ) আর্কাইভকৃত। বহিঃসংযোগ "ইসহাক-বেগ মসজিদ"। ওল্ড স্কোপিয়ে বাজার (ম্যাসেডোনিয়া ভাষায়)। ৩ মার্চ ২০১৮ তারিখে মূল থেকে আর্কাইভকৃত।